**”Holde til et helt arbejdsliv”**

Pensionsalderen er stigende, og lærere og bh. klasseledere i folkeskolen kan derfor se frem til at tilbringe mange år på arbejdsmarkedet. Samtidig oplever skolerne, at det er svært at tiltrække og fastholde lærere.

Mange oplever, at evaluering og dokumentationskrav gør hverdagen travl. Samtidig stilles større krav til lærernes ageren i forhold til elevers trivsel og faglige udvikling i de kommunale målsætninger og måltal. Inklusionsopgaven og elevers udadreagerende adfærd er andre faktorer, der gør arbejdslivet svært. Flere, både nyuddannede såvel som erfarne lærere, føler sig presset over arbejdsmængden og vælger at gå på nedsat tid for ikke at gå på kompromis med kvaliteten af deres undervisning. Dette er ikke en holdbar situation.

**For at lærerne også i fremtiden kan holde til et helt arbejdsliv vedtager medlemmer af Lejre Lærerforening forsamlet til generalforsamling d. 11 marts 2019 følgende:**

Lejre Lærerforening skal arbejde for gode og attraktive arbejdsvilkår, så alle har mulighed for at være i folkeskolen hele deres arbejdsliv.

* Nyuddannede lærere skal fortsat have nedsat undervisningstid de første år af deres ansættelse, og der skal arbejdes for en ”følordning”, så den nye lærer kan få en god opstart på skolen med sparring og hjælp fra erfarne kollegaer.
* Alle lærere skal have ret til seniorordning.
* Den enkelte lærer skal løbende igennem sit arbejdsliv have mulighed for efteruddannelse og relevant kompetenceudvikling.
* Der skal ro omkring nye indsatser og tiltag i kommunens folkeskoler, så der ikke indføres nye, førend tidligere indsatser er fuldt implementeret eller afsluttet*.*